text: ব্রাহ্মণপাড়ায় ইঞ্জিনসহ দুটি বগি লাইনচ্যুত, চট্টগাম-ঢাকা ট্রেন চলাচল বন্ধ
  ❏ রবিবার, ডিসেম্বর ২৯, ২০১৯ ☵ চট্টগ্রাম
  কুমিল্লা প্রতিনিধি: কুমিল্লার ব্রাহ্মণপাড়া উপজেলায় ট্রেনের ইঞ্জিনসহ দুটি বগি লাইনচ্যুত হয়েছে। এতে চট্টগ্রাম-সিলেট ও চট্টগাম-ঢাকা রুটে ট্রেন চলাচল বন্ধ রয়েছে। শনিবার রাত ২টার দিকে শশীদল রেলওয়ে স্টেশনে প্রবেশমুখে এ ঘটনা ঘটে।
  কুমিল্লা রেলওয়ে পুলিশ ফাঁড়ির ইনচার্জ মিসবাউল আলম চৌধুরী জানান, উপজেলার শশীদল রেলওয়ে স্টেশনে নোয়াখালী থেকে ঢাকাগামী মেইল ট্রেনের ইঞ্জিনসহ দুটি বগি লাইনচ্যুত হয়েছে। এতে ঢাকা-চট্রগ্রাম ও সিলেট রুটে ট্রেন চলাচল সাময়িকভাবে বন্ধ রয়েছে।
  এতে কুমিল্লাসহ বিভিন্ন স্টেশনে রেল আটকা পড়ে যাত্রীদের দুর্ভোগ পোহাতে হয়। রোববার সকালে লাকসাম জংশন থেকে একটি রিলিফ ট্রেন ঘটনাস্থলে পৌঁছে উদ্ধারকাজ চালিয়ে যাচ্ছে।